**Forslag til leserinnlegg fylkes-/lokallag kan bruke i valgkampen 2025**

Utkastet er på under 3000 tegn med mellomrom, som ofte er grensen for aviser. Tilpass gjerne innlegget etter lokale forhold:

**Eldre er flest – og vi stemmer!**

Pensjonistforbundet jobber for et samfunn der eldre kan leve trygt, delta aktivt og ha en inntekt å leve av. Vi er partipolitisk uavhengige, men mener at eldrepolitiske saker må få større plass i valgkampen.

Mange eldre har svært lav inntekt. En enslig minstepensjonist har kun 280 000 kroner i året – hele 40 000 kroner under fattigdomsgrensen. Den gjennomsnittlige alderspensjonen fra folketrygden var i fjor 300 000 kroner – under halvparten av en gjennomsnittlig årslønn. Pensjonene reguleres lavere enn lønninger og har sakket akterut år for år. Det er på tide med et løft, særlig for dem med minst.

Vi har i dag under 40 000 sykehjemsplasser – omtrent like mange som for 20 år siden. Samtidig har antallet eldre økt kraftig. Kravene for å få plass har også økt. Over 8 av 10 beboere har demens. I dag har over 100 000 personer i Norge demens – og rundt 70 000 av dem bor hjemme. Mange bor alene. 1 av 4 over 80 år mottar hjemmetjenester. Det er behov for flere sykehjemsplasser og flere omsorgsboliger med heldøgns tjenester.

3 av 5 kommuner hadde driftsunderskudd i fjor. Det rammer tjenestene eldre er avhengige av. Kommunene må få bedre økonomi for å kunne sikre trygge og verdige tjenester. Samtidig må det utdannes flere helsearbeidere. Sektoren preges i dag av høyt sykefravær, for få faglærte og mye deltid. Når økonomien er presset, er det også vanskelig å investere i forebygging, velferdsteknologi. Det finnes for få lettstelte, tilgjengelige og trygge boliger – og de som finnes, er ofte for dyre. En trygg alderdom starter i hjemmet. Derfor må boligpolitikken være en del av eldrepolitikken – ikke et blindfelt.

Digitalisering gir bedre og billigere tjenester – for de fleste. Men 800 000 voksne i Norge er digitalt utenfor. Over halvparten er eldre. Mange føler seg utestengt fra informasjon, tjenester og fellesskap. Noen kan lære, men ikke alle. Derfor må det finnes analoge løsninger som sikrer lik tilgang for alle.

Vi er 1,1 million alderspensjonister i Norge. Vi stemmer på ulike partier og har ulike saker vi brenner for. Men vi er den største aldersgruppen i landet – og har høyest valgdeltakelse. Det bør alle partier merke seg!

Bruk stemmeretten. Stem for et mer aldersvennlig Norge.

*Navn XX, Pensjonistforbundet XX*